Ne-am săturat. Zău. Toată ziua ne izbim de aceleași căcaturi, aceleași titluri senzaționaliste, aceleași non-subiecte și aceleași clickbait-uri.

Sictiriți de tot ce se petrece dar optimiști legat de viitor, am zis s-o luăm de la zero, fără sponsori dubioși și fără sărutări ale feselor conducătorilor.

Iar ca să vă facem să înțelegeți mai bine ce vrem, ne-am luat un interviu fictiv.

Cine sunteți și ce vreți?

Niște oameni ce s-au născut sau s-au nimerit să fie în momentul de față în Timișoara, care vor să spargă cutuma ziarelor sugrumate de prost gust, de reclame și de partizanat politic. Mai exact, vrem să facem presă.

Ce înseamnă presă?

Istoric vorbind, mijloacele de comunicare în masă sunt cele care au încercat să ofere noutățile, să confere o viziune cât mai completă asupra unor situații sociale sau să informeze poporul în scopul de a-l împuternici.

Din păcate, sensul ăsta a fost denaturat în ultimele decade pentru a reflecta strict opiniile patronilor, iar echipe redactoriale din lumea întreagă și-au pierdut vocea disidentă în fața propriului guvern sau chiar în fața marilor corporații, ce le sponsorizau publicațiile.

Recent, asistăm la descentralizarea mijloacelor de răspândire a informației, dar și la diversificarea metodelor de finanțare pentru ziare și reviste. Ca exemple, am ajuns să avem inițiative mass-media susținute prin cooperative cetățenești, cât și instituții ce se ocupă cu jurnalism adevărat, echidistant și (după propria descriere) adversarial.

Ați enumerat trei adjective. Să le luăm pe rând. Ce înseamnă critic(ă)?

Cu discernământ. Adică există oameni pentru care aplaudatul e sportul principal, alții care știu doar să huiduie, și mai e o a treia categorie: aia care se pune să gândească, înainte de orice reacție emoțională.

Gândirea critică e primară când vine vorba de jurnalism bine făcut. Video via BBC

Nu suntem nici anti-PSD, nici anti-PNL, anti-USR sau anti-orice-alt-partid, dar vom taxa dur fiecare derapaj al membrilor acestor formațiuni, cât și a direcției generale a acestora, unde este cazul.

Mai mult, în ziua de azi întâlnim tot mai des site-uri dubioase cu titluri de știri și mai dubioase, în scopul manipulării percepției publice. La ultimele alegeri, acest fenomen a răsărit și la noi:

Până și publicații celebre precum Washington Post au propriile derapaje. Lucrul ăsta nu poate decât să ne ambiționeze și mai tare în demersul nostru nepărtinitor.

Mai mult, la tot pasul internautic dai de știri care exploatează frica. Alarmismul ăsta nu denotă decât setea publicațiilor pentru vizualizări.

Considerăm că un cetățean cumpătat nu poate fi ademenit în capcane de acest fel. Dacă unii membri ai presei își doresc cititori cât mai proști, noi vrem să creăm indivizi cât mai împuterniciți de informațiile pe care le furnizăm.

Așadar, vom diseca orice subiect ne pică pe mână, fie că vorbim despre corupție, mituri urbane, tendințe sau alte chestii fără fond.

Căutăm să identificăm și să curățăm, împreună cu cetățenii cu conștiință, mizeria de sub preș.

Ce înseamnă curat(ă)/independent(ă)?

Unu: fără patron.

Pe termen lung, dorim să creăm o chestie prin care tot ceea ce muncim va fi o consecință directă a susținerii financiare din partea audienței.

Până atunci, fondurile pe care vom încerca să le atragem nu vor putea compromite direcția editorială în nicio măsură, indiferent că acestea provin de la Consiliul Local, Consiliul Județean, diverse asociații sau fundații.

Vom critica sistemul bancar, chiar dacă nu vom mai primi banii de la Banca Română de Cămătărie. Refuzăm sponsorizări, dacă acestea condiționează reechilibrarea balanței către lăudarea actualului sau a precedentului primar al orașului Ciacovnișoara.

Scurt și simplu, nu ne compromitem pentru bani.

Doi: fără rahat.

Nu mânjim subiectele noastre cu întâmplări fantasmagorice inexistente. Nu redactăm titlurile astfel încât n-o să-ți vină să crezi că la un click distanță stă ascunsă o mare banalitate.

De exemplu, printr-o analiză cognitivă simplă, putem să ne dăm seama că întâmplări de genul „Gestul surprinzator facut de Ciolos la Timisoara, alaturi de omologul sau sarb. Ce s-a intamplat cand a vrut sa traverseze” nu ar trebui să constituie o știre, pentru că să aștepți să se facă verde la semafor înainte să treci strada, nu e vreun eveniment deosebit.

Nu urmărim să facem trafic și să creăm dependență.

Când redactăm G A Z E T A, vrem să înțelegem importanța și calitatea informației, înainte să decidem dacă reprezintă o chestie de interes public. Desigur, o informație nu e calitativă doar dacă e rece și obiectivă. În țara noastră, există destule exemple de bizar, care fac parte din frumusețea autohtonă.

De asemenea, la reportaje, relatări și interviuri, căutăm să ne scufundăm într-un subiect, pentru a fi capabili de a aduce realitatea cât mai aproape de percepția ta, păstrând trăirile umane în prim plan.

Ce înseamnă curajo(a)s(ă)?

Rebelul vrea să dărâme un sistem pentru a obține puterea. Revoluționarul militează pentru schimbare, fără să-și dorească să preia frâiele.

Rebelul e dispus să recurgă la violență pentru a-și atinge scopurile.

Revoluționarul, nu.

Noi nu dorim să distrugem ca mai apoi să dictăm, ci ne-ar bucura să vedem dezasamblare și reconstruire.

Reciclăm cu cât mai multe cărămizi avem la îndemână, iar non-elitismul, entuziasmul moderat, rațiunea, umorul, non-violența și-n primul rând libera cugetare și exprimare sunt cele ce stau la baza edificiului nostru.

În ultimii ani, am asistat la inițiative din ce în ce mai curajoase din partea anumitor ziare, platforme jurnalistice sau de investigații, în crearea următorului val jurnalistic românesc.

Gazeta Sporturilor a avut un an plin. Infografic via Răzvan Luțac

Jurnaliști de sport demască marile mizerii ale sistemului sanitar, niște scriitori romantici ai clasei de mijloc se bagă-n subteran ca să înțeleagă viața de aurolac, site-uri noi denunță plagiatele flagrante și exemplele pot continua lejer.

De ce acum?

E din ce în ce mai evident că la tot mai mulți români nu le mai este frică.

Dacă momentul în care societatea civilă se trezește nu-i acum, nu știm când o fi. Poate-o fi mai încolo.

În orice caz, noi putem doar să încercăm să fim niște ceasuri de alarmă. Sau poeții beți ai Gării de nord, căutând frumusețea ascunsă sub multele straturi de jeg și suferință după atâta amar de inchiziție.

Care-i scopul?

Informarea maselor prin documentarea unor subiecte și nevoi reale, pentru ca într-un final să redăm puterea în mâna publicului.

Păi bun, da' cu cine?

Atât cu oameni din mass-media cu experiență de zeci de ani în rucsac, cât și tineri dornici și pasionați într-ale gazetăriei.

Mhm. Și cum plănuiți să faceți asta?

Prin jurnalism clasic (știri și editoriale) și prin povești asamblate din materiale media contemporane: Youtube, Facebook, Medium și tot felul de alte tehnologii.

Ne actualizăm constant atât tehnica audio-video, cât și calitățile jurnalistice.

Animație via pixshark

Tot la fel de important: vrem să facem o comunitate gazetărească puternică pe plan local.

Comunitate? Cum adică?

Adică nu să funcționăm doar ca niște părticele separate ce vin la un job, își trag un salariu și atât. Dacă fac și-un bine societății, pe lângă, e doar un bonus. Nu.

Vrem să facem seminarii cu oamenii pe care îi apreciem, în care să ne împărtășească din experiență și să-i chestionăm la rândul nostru.

Pe lângă astea, sentimentul uman de apartenență e unul foarte important, așa că probabil vor urma și întâlniri off the record, cu scop expres de a ne mări rețeaua socială reală și de a crea un colectiv cooperant de indivizi dârji.

Ce șanse de reușită credeți că aveți?

E greu de cuantificat. Bineînțeles că — orbiți de propria ambiție — s-ar putea să eșuăm lamentabil, clipă cu clipă, fără să ne dăm seama, iar peste ani nu vom rămâne decât cu un subiect de auto-ironie, de povestit la bere.

Chiar și-așa, credem că merită încercat.

De ce aveți nevoie acum?

Pregătim o campanie deschisă de contribuții financiare.

După aia, lansăm o invitație deschisă tuturor oamenilor care vor să scrie fără vreo limită impusă, alta decât cea a bunului simț.

Dacă vrei să discutăm mai multe, nu te sfii să ne trimiți o epistolă :)

Ne găsești și pe Facebook, Twitter, Youtube și Soundcloud.